Dodatna pojasnila
k specifikacijam za storitev medijskega zakupa in upravljanje promocijske kampanje za spodbujanje javnosti k sodelovanju s predlogi za spremembe v procesu priprave šolske reforme
Objavljamo odgovore na dodatna vprašanja, ki smo jih prejeli.
1. Razpis v KPI-ju določa “najmanj 300.000 doseženih posameznikov”, v poročanju pa zahteva “število posameznikov, ki so kliknili na PR članke” in “število ogledov PR člankov”. Prosimo za izrecno opredelitev, ali se KPI izpolni:
a) s številom unikatnih bralcev, ki so članek odprli in prebrali (ogled strani), ali
b) z dosegom v smislu prikaza, torej unikatnimi uporabniki, ki so imeli možnost videti objavo (naslovnica, rubrika, kazalo). Opozarjamo, da mediji načeloma ne zagotavljajo merjenja vidnosti posamezne novičke, lahko pa podajo le oceno prikazov, ki ni doseg.
ODGOVOR: Za namen tega javnega naročila se KPI »najmanj 300.000 doseženih posameznikov« šteje kot skupno število unikatnih uporabnikov oziroma bralcev, ki so odprli in prebrali objavljene PR članke na vseh v kampanjo vključenih spletnih portalih.
2. Po našem vedenju ni orodja, ki bi omogočalo merjenje dosega branosti PR člankov ali vidnosti objave na naslovnici na ravni unikatnih uporabnikov čez več različnih medijev skupaj. Podatke o branosti posameznega članka ponudnik prejme v obliki poročila posameznega medija iz njegove lastne analitike, zato nepodvojenega dosega na ravni celotne kampanje ni mogoče izmeriti niti dokazati. Prosimo za potrditev, da naročnik kot veljavno dokazilo o izpolnitvi KPI sprejema poročila posameznih medijev o unikatnih bralcih (oziroma ogledih) PR člankov, ki se seštejejo po medijih, brez medmedijske deduplikacije.
ODGOVOR: Nepodvojen doseg za namen tega javnega naročila pomeni čim večjo razpršenost unikatnih uporabnikov med lokalnimi portali glede na njihovo regijsko strukturo občinstva (podatek medija ali javno dostopna merila na ravni portala). Namen zahteve glede dosega je zagotavljanje ustrezne regionalne razpršenosti medijskega zakupa in doseganja prebivalcev v vseh statističnih regijah Republike Slovenije.
Za dokazovanje doseganja KPI-jev se kot ustrezno dokazilo upoštevajo poročila posameznih medijev o dosegu objavljenih PR člankov. Podatki o unikatnih uporabnikih (Unique Users) oziroma ogledih člankov (Views) se seštevajo na ravni vseh vključenih medijev.
3. Ali naročnik dovoljuje, da se doseg PR člankov podpre z dodatno promocijo (npr. prikazna pasica, native oglas, promocija na družbenih omrežjih) in da se tak doseg všteva v 300.000? Če da, se ta doseg šteje v KPI pasične kampanje ali ločeno?
ODGOVOR: Da. Doseg take dodatne promocije se šteje v KPI kampanje s PR članki.
4. Po našem vedenju ni orodja, ki bi omogočalo merjenje regijske strukture dosega PR člankov na ravni posameznega članka čez več različnih medijev skupaj. Podatke o bralcih ponudnik prejme v obliki poročila posameznega medija, regijske razčlenitve na ravni članka pa mediji praviloma ne zagotavljajo. Zato prosimo za potrditev, da naročnik kot ustrezno dokazilo o deležu dosega izven Osrednjeslovenske statistične regije sprejema enega od naslednjih načinov:
a) regijsko strukturo občinstva posameznega portala (podatek medija ali javno dostopna meritev na ravni portala), preračunano na doseg objave;
b) razporeditev dosega glede na primarno regijsko pokritost posameznega lokalnega ali regionalnega portala;
ODGOVOR: Naročnik bo kot ustrezno dokazilo o deležu dosega izven Osrednjeslovenske statistične regije sprejel 
a) regijsko strukturo občinstva posameznega portala, kadar so takšni podatki na voljo;
ali
b) oceno dosega na podlagi primarne regijske pokritosti posameznega lokalnega oziroma regionalnega spletnega medija.
Ponudnik mora uporabljeno metodologijo prikazati v zaključnem poročilu in z njo izkazati doseganje zahtevanih KPI-jev.
5. Kakšne so posledice, če KPI ni dosežen? Pomembno za oceno tveganja pri oblikovanju cene.
ODGOVOR: KPI-ji predstavljajo ciljne vrednosti kampanje in služijo načrtovanju, spremljanju, optimizaciji ter vrednotenju uspešnosti izvedbe kampanje. 
Naročnik je na podlagi javno dostopnih podatkov ocenil, da je z optimizacijo oglaševanja doseganje postavljenih KPI-jev realno. 
Naročnik se zaveda, da na doseganje posameznih KPI-jev vplivajo tudi zunanji dejavniki, ki niso izključno v sferi izvajalca (npr. zanimanje javnosti za tematiko, aktualni družbeni dogodki, vedenje ciljnih skupin in drugi okoliščine).
Uspešnost izvedbe bo naročnik presojal celovito, ob upoštevanju kakovosti izvedbe, doseganja zastavljenih ciljev, regionalne pokritosti ter izvedenih optimizacij kampanje.
6. Ali morajo biti reference podpisane s strani naročnika, za katerega je agencija/ponudnik izvedel naročilo?
ODGOVOR: Zadostuje izpolnjen obrazec »Reference. Referenc ni treba predložiti v obliki posebej podpisanih potrdil referenčnih naročnikov, za katerega je ponudnik izvedel naročilo.
Naročnik si pridržuje pravico, da lahko navedene reference po presoji preveri neposredno pri referenčnih naročnikih.
7. Postavila bi še vprašanje glede mejne vrednosti naročila, in sicer kakšna mora biti maksimalna postavljena vrednost naročila. Na portalu piše, da gre za evidenčna naročila, vendar nismo prepričani, ali gre za naročilo male vrednosti, torej do 40.000 eur (brez DDV), ali gre za drugačne zneske.
ODGOVOR: Gre za evidenčno naročilo.




